
ПРОЕКТ!!!
АНАЛИЗ

  НА ПОТРЕБНОСТИТЕ  ОТ  ПОДКРЕПА ЗА ЛИЧНОСТНО РАЗВИТИЕ  НА ДЕЦАТА И УЧЕНИЦИТЕ ОТ ОБЩИНА ЗЛАТОГРАД
I.ВЪВЕДЕНИЕ

1.Законово основание за разработване на анализа  
В изпълнение на разпоредбите на Закона за предучилищно и училищно образование (ЗПУО), областният управител организира разработването на областна стратегия за подкрепа на личностното развитие на децата и учениците, въз основа на анализ на потребностите от подкрепа на всяка община на територията на областта.  

  
Законът регламентира приобщаващото образование като неизменна част от правото на образование и въвежда осигуряването на условия за предоставяне на подкрепа за личностно развитие на децата и учениците, която се разделя на обща и допълнителна. Подкрепата за личностно развитие трябва да се предоставя на всяко дете и ученик, като се осигури подходяща физическа, психологическа и социална среда за развитие на способностите и уменията им, която да бъде в съответствие с индивидуалните им образователни потребности.  

С настоящия анализ следва да се установят реалните потребности от подкрепа за личностно развитие на децата и учениците и подобряване качеството на образователния процес.  

Подкрепата за личностно развитие на децата и учениците в Община Златоград, предполага активна обществена ангажираност, изразяваща се в конкретни задължения и отговорности на органи и структури на местно ниво, имащи пряко или косвено отношение към този процес.

2. Цел и обхват на анализа  

  
Основната цел на анализа е да очертае приоритетни потребности при определяне нуждите за подкрепа на личностното развитие на децата и учениците, които институциите в системата на предучилищното и училищно образование трябва да осигуряват чрез разработване и прилагане на цялостни политики за:  

· изграждане на позитивен организационен климат, който да създава условия за сътрудничество, ефективна комуникация и отношения на загриженост между всички участници в процеса на образование;  

· утвърждаване на позитивна дисциплина, която се свързва с мерки и подходи, гарантиращи изслушване на детето и ученика, осъзнаване на причините за проблемното му поведение и предоставяне на възможност за усвояване на добри поведенчески модели спрямо себе си и останалите.  

II. ДЕМОГРАФСКА  ХАРАКТЕРИСТИКА  НА НАСЕЛЕНИЕТО
Община Златоград е разположена в Южна България. Намира се на около 300 км от столицата – София и на 60 км югоизточно от Смолян. Град Златоград е разположен само на 4 км от българо-гръцката граница и на 70 км от Бяло море. В административно отношение общината е в Смолянска област. В Община Златоград административният център е град Златоград, обединяващ около себе си осем населени места - Старцево, Долен, Ерма река, Аламовци, Цацаровци, Страшимир, Пресока и Кушла.            
Към 15.03.2025 г., населението на Община Златоград, по постоянен адрес, е 11800 души, а с настоящ адрес 10922 души. 
Данните са за населението на Община Златоград по постоянен адрес
	Население
	2022 г.
	2023 г.
	2024 г.

	Общ брой в общината
	12147
	11970
	11840

	В гр. Златоград
	7414
	7331
	7282

	В населените места извън гр. Златоград
	4733
	4639
	4558


 Данните са за населението на Община Златоград по настоящ адрес

	Население
	2022 г.
	2023 г.
	2024 г.

	Общ брой в общината
	11190
	11030
	10939

	В гр. Златоград
	6846
	6763
	6732

	В населените места извън гр. Златоград
	4344
	4267
	4207


Данните са за населението на Област Смолян
	Население
	Постоянен адрес
	Настоящ адрес

	2022 година
	113870
	105283

	2023 година
	112419
	104119

	2024 година
	110927
	102581


Данни за децата в Община Златоград

Данни по постоянен адрес
	Деца в общината по възраст
	2022 г.
	2023 г.
	2024 г.

	Общ брой деца в общината
	1709
	1671
	1644

	Деца от 0 до 7 години
	661
	614
	559

	Деца от 8 до 14 години
	680
	684
	668

	Деца от 15 до 18 години
	368
	373
	417


Данни по настоящ адрес

	Деца в общината по възраст
	2022 г.
	2023 г.
	2024 г.

	Общ брой деца в общината
	1577
	1567
	1559

	Деца от 0 до 7 години
	641
	599
	547

	Деца от 8 до 14 години
	629
	632
	625

	Деца от 8 до 18 години
	307
	336
	387


Данни за раждаемост и смъртност на територията на Община Златоград
	Период
	Раждаемост
	Смъртност

	2022 година
	61
	167

	2023 година
	58
	136

	2024 година
	50
	112


Забележка: Посочените данни са от ГРАО
От данните за населението на общината могат да бъдат изведени следните изводи: 
-Наблюдават се процеси на намаляване броя на населението, следващи тенденциите на областта;

-Наблюдават се процеси на намаляване броя на децата в общината;

-Отрицателният естествен прираст се поддържа от високи нива на смъртност и ниски нива на раждаемост;

2.Обхват на децата и учениците, подлежащи на задължително обучение в предучилищното и училищното образование

От началото на учебната 2023/2024 година, съгласно Закона за предучилищно и училищно образование, децата на 4-годишна възраст, следва задължително да бъдат обхванати в предучилищното образование. Така в подготвителните групи за задължително обучение влизат децата на 4, 5 и 6 годишна възраст. Детските градини на територията на общината разполагат с материално-техническата база и персонал, за да отговорят на условията за обхващане на четиригодишните деца от общината. 

Основен приоритет в работата на Министерството на образованието и науката е пълният обхват и включването на децата и учениците в задължителна предучилищна и училищна възраст в образователната система, както и осигуряването на равен достъп до образование на всички деца и ученици.
За обхващане и задържане на децата и учениците в образователните институции е създаден и функционира Механизъм за съвместна работа на институциите по обхващане, включване и предотвратяване на отпадането от образователната система на деца и ученици в задължителна предучилищна и училищна възраст. В него са включени представител от РУО Смолян, представител от Общинска администрация Златоград, представител от отдел „Закрила на детето“ към Дирекция „Социално подпомагане – Златоград“, представител от РУ Златоград, както и директорите на всички образователни институции на територията на общината.
През учебната 2022/2023 г. един ученик на територията на общината преждевременно напусна образователната система и беше регистриран един случай на дете в риск от отпадане от училище. За двата случая беше свикван координационният Механизъм за съвместна работа като бяха приложени комплекс от мерки, чрез които за единия ученик се предотврати преждевременното отпадането от училище, а другият ученик, в началото на учебната 2023/2024 година, беше върнат в училище и до момента посещава учебните часове. 
През 2024 година пет сирийски деца, живеещи на територията на общината, получиха хуманитарен статут, като всички подлежаха на задължително предучилищно и училищно образование. В началото на учебната 2024/2025 година се приложи Механизмът за обхват и се проведе заседание на Комисия за детето към Община Златоград. Отдел „Закрила на детето“ към Дирекция „Социално подпомагане – Златоград“ и Общинска администрация Златоград оказаха методическа подкрепа на родителите и близките и приложиха комплекс от мерки в резултат, на които в началото на 2025 година, четири от децата вече са записани и посещават училище. Предстои и най - малкото дете, подлежащо на предучилищно образование, да бъде записано на детска градина, след изпълнение на разпоредбите на нормативната уредба. В процеса на своята работа двете институции констатираха некоординираност в работата и нормативната уредба на отделните министерства и техните местни и национални структури, което доведе до трудност децата да бъдат включени в образователната система.  
През последните години се наблюдава трайна тенденцията на миграция на семейства от общината към други европейски страни, най-вече поради икономически причини. По постоянен адрес децата на тези семейства попадат в системата за обхват за  задължително предучилищно и училищно образование, но реално тези деца и ученици са в чужбина и по този начин отпадат и не могат да бъдат включени в образователната система на общината.

Като цяло, в Община Златоград, почти няма случаи на деца или ученици необхванати или в риск от отпадане от образователните институции. Най-вече поради факта, че на територията на общината няма маргинализирани групи, чиито майчин език е различен от българския, както и семейства с нисък социален статус, за които образованието не е приоритет, които в национален мащаб са две от основните причини за необхващане и отпадане на деца и ученици от образователната система. В малкото регистрирани случаи на деца и ученици в риск от отпадане или необхванати от образователната система на територията на Община Златоград, практиката показва, че отговорните институции работят добре съвместно и успяват да приложат мерки и механизми, с които да обхванат всички деца и ученици, подлежащи на предучилищно и училищно образование.
III. СЪСТОЯНИЕ НА ОБРАЗОВАТЕЛНАТА  СИСТЕМА
През учебната 2024/2025 година, образователната система в Община Златоград включва пет училища, пет детски градини и Център за подкрепа на личностно развитие. Училищата и детските градини на територията на Община Златоград са общински. Те се финансират от държавния бюджет. Разпределението на средствата от държавния бюджет се предоставя на училищата и детските градини по формула, определена по реда на Закона за предучилищното и училищното образование, както и съответното Решение на Министерски съвет за определяне на стандартите за делегираните от държавата дейности. 

1.Детски градини:
На територията на Община Златоград функционират пет детски градини:
	№
	Детска градина
	Брой деца 2022/2023 г.
	Брой деца 2023/2024 г.
	Брой деца 2024/2025 г.

	1. 
	ДГ "Радост" гр. Златоград
	100
	90
	91

	2. 
	ДГ "Снежанка" гр. Златоград
	75
	68
	61

	3. 
	ДГ "Щастливо детство" с. Старцево
	80
	63
	49

	4. 
	ДГ "Детски свят" с. Долен
	24
	23
	18

	5. 
	ДГ "Детелина" с. Ерма река
	13
	13
	13

	
	Общо 
	292
	257
	232


Забележка: Данните са към 01.01.2023 г., 01.01.2024 г, 01.01.2025 г. от системата НЕИСПУО

В детските градини на територията на Община Златоград са обхванати всички деца на четири, пет и шест години, които са в задължителна предучилищна възраст. Данните за последните три учебни години показват намаляване броя на децата в детските градини. Проучванията показват, че за предстоящите учебни години ще се запази тенденцията за намаляване на броя на децата в детските градини, поради ниската раждаемост в общината, което в процеса на времето ще доведе до сливане на групите, съгласно изискванията на нормативната уредба.
Всички детски градини на територията на Община Златоград разполагат с много добра и поддържана материална база. Сградите, в които се помещават детските градини, са реновирани и санирани. В тях са създадени условия за безопасни и здравословни условия за образование на децата, за развитие на интересите и удовлетворяване на индивидуалните им потребности. Всяка година в детските градини се работи в посока на подобряване на материално-техническа база като целта е тя бъде съвременна, с ново, модерно обзавеждане и оборудване, което да развива и стимулира различни качества в децата, да провокира любопитство към света, да насърчава интелектуалното и емоционално развитие и да допринася за цялостното им личностно израстване.

Детските градини в гр. Златоград, в село Долен и село Старцево, разполагат с добре поддържани дворни пространства и съоръжения към тях, които задоволят потребностите на децата от физическа активност и игра на открито. ДГ „Радост” гр. Златоград и ДГ „Снежанка“ гр. Златоград подобриха дворните си пространства чрез проекти по националната кампания „Чиста околна среда“ на Предприятие за управление на дейностите по опазване на околната среда. ДГ „Радост” гр. Златоград и ДГ „Детски свят” с. Долен разполагат с физкултурни салони. В ДГ „Снежанка“ и ДГ „Детелина“ с. Ерма река са обособени пространства в детските градини с фитнес уреди, приспособени за деца в предучилищна възраст. Всички детски градини осигуряват възможност за физически упражнения на открито и закрито, чрез игри и спорт, което укрепва и закалява техния организъм и изгражда мотивация за самостоятелна двигателна активност.
В детските градини в Община Златоград работят добре подготвени и мотивирани педагогически специалисти, които обучават и възпитават децата. Поради регистрираните случаи на деца със специални образователни потребности в ДГ „Радост” гр. Златоград, ДГ „Снежанка” гр. Златоград и ДГ „Щастливо детство” с. Старцево работят по един ресурсен учител, които подпомагат социалната интеграция на децата, като ги насърчават да участват в дейностите организирани от детската градина и ги обучават на социални умения. Те работят в посока на създаване на приобщаваща и подкрепяща среда в градината, като повишават разбирането и толерантността към децата със специални потребности. В ДГ „Детски свят” с. Долен и ДГ „Детелина“ с. Ерма река няма регистрирани деца със специални образователни потребности, поради което в двете детски градини не разполагат с ресурсни учители. 
Всяка година, учителите в детските градини, повишават своята професионална компетентност, чрез квалификационни форми, организирани от детските градини, РУО Смолян, Министерството на образованието и науката, както и по различни програми и проекти.
Детските градини участват в различни програми и проекти като „Активно приобщаване в системата на предучилищното образование“, „Равен достъп до училищно образование в условията на кризи“ и др.

 

Основните тенденции за развитието на детските градини в Община Златоград - 

-Насочване на усилията на педагогическия персонал към максимално присъствие и задържане на децата в детските градини;
-Използване на съвременни технологии и интерактивни методи за стимулиране развитието на децата и пълноценната им подготовка за училище; 

-Акцентиране върху обогатяване речниковия запас, развитието на речевата дейност и овладяване на книжовен български език на децата;
-Акцентиране към ангажиране на родителите в образователния процес и повишаване на възпитателния потенциал на семейството;
-Подпомагане развитието на деца в ранна възраст, които имат затруднения в различните сфери на развитието - физическо, социално, емоционално и др.
-Създаване на подходящи условия за подкрепа на всяко дете, в съответствие с потребностите, интересите и способностите му; 
-Участие в програми и проекти, което да даде възможност на учителите да разнообразят дейностите, както в основните форми на педагогическо взаимодействие, така и в допълнителните - занимания по интереси, свободни игри и т.н.

2.Училища: 
На територията на Община Златоград функционират пет училища:
	№
	Училища
	Брой ученици

2022/2023 г.
	Брой ученици 2023/2024 г.
	Брой ученици 2024/2025 г.

	1
	СУ "Антим І" гр. Златоград
	368
	362
	383

	   2
	ОУ "Васил Левски" гр. Златоград
	263
	264
	251

	   3
	СУ "Св. Княз Борис I" с. Старцево
	107
	126
	139

	   4
	ОУ "Св. Св. Кирил и Методий" с. Долен
	43
	37
	35

	   5
	ОУ "Васил Левски" с. Ерма река
	12
	11
	9

	
	Общо 
	793
	800
	813


Забележка: Данните са към 01.01.2023 г., 01.01.2024 г., 01.01.2025 г. от системата НЕИСПУО

В Община Златоград функционират три основни училища: ОУ "Васил Левски" гр. Златоград, ОУ "Св. Св. Кирил и Методий" с. Долен и ОУ "Васил Левски" с. Ерма река и две средни училища -  СУ "Антим І" гр. Златоград и СУ "Св. Княз Борис I" с. Старцево.
В училищата на територията на Община Златоград са обхванати всички ученици, подлежащи на задължително училищно образование. В училищата са осигурени условия за качествено обучение, възпитание и социализация на учениците. Данните за училищата през последните три учебни години показват леко увеличаване на броя на учениците в общината. Намаляване на броя на учениците се наблюдава в селата Долен и Ерма река. Намаляването на броя на децата в детските градини обаче предстои да се отрази негативно и в броя на учениците в училищата през следващите години. Първо, това намаляване се очаква да се усети в началния, след което и в прогимназниалния и гимназиалния етап на обучение. 
Прогнозният брой деца, които следва да постъпят в І клас в Община Златоград през предстоящата 2025/2026 година, е 61 ученици. В ОУ „Васил Левски“ гр. Златоград се очаква да бъдат сформирани две паралелки в първи клас, а за останалите населените места ще бъдат сформирани маломерни паралелки. 

През учебната 2025/2026 година, се очаква в 8 клас да постъпят около 75 ученици в средните училища от общината. В двете училища, в гимназиален етап, се обучават ученици в профилирани и професионални паралелки, според техните предпочитания. И двете училища имат професионални паралелки с професии, които са включени в списъка на защитените професии или с очакван недостиг на пазара на труда. 
Общинските училища  разполагат със сравнително добра материална база, за която  полагат училия да бъде подобрявана, като целта е да се осигурят подходящи условия за провеждане на образователния процес. 
Всички училища на територията на общината подготвиха и реализират проекти за изграждане на училищни STEM центрове по Планът за възстановяване и устойчивост. С изграждането на STEM центровете в училищата на територията на общината, се създават условия за повишаване интереса на учениците към науките и технологиите, насърчава се дигитализацията в образованието, изгражда се култура на иновации сред училищната общност и възможност на учениците за успешно бъдеще в България. 
През последните шест години СУ "Св. Княз Борис I" с. Старцево е включено в списъка на иновативните училища, като през последните три години в същия списък за включени и СУ "Антим І" гр. Златоград и ОУ „Васил Левски“ гр. Златоград. Чрез прилагането на иновативния модел в преподаването, трите училища изграждат нова образователна среда, която цели да запази интереса на учениците към образователния процес, без те да бъдат претоварвани. Иновативните подходи в преподаването помагат на учителите да развиват творческото и критическо мислете, поставяйки учениците в една реална „работна“ среда. 

Училищата на територията на общината осигурят провеждането на учебните занимания по физическо възпитание и спорт във физкултурните салони и спортните площадки, с които разполагат. СУ „Антим I” гр. Златоград, ОУ „Васил Левски” гр. Златоград и СУ „Св. Княз Борис I“ с. Старцево разполагат с физкултурни салони, училищата в с. Долен и с. Ерма река имат допълнително пригодени зали, в които се провеждат спортните дейности. 
Физкултурният салон на ОУ „Васил Левски” гр. Златоград има нужда от ремонтни дейности, тъй като материалната база е остаряла, амортизирана и захабена. През 2023 г., 2024 г. и 2025 г. училището е домакин на областния етап на ученическите игри по баскетбол на Област Смолян. През 2023 година на спортната площадка на ОУ „Васил Левски” гр. Златоград се извърши основен ремонт като средствата бяха предоставени по Програма за изграждане и основен ремонт на спортни площадки в държавните и общински училища към Министерството на образованието и науката. Плувният басейн при ОУ „Васил Левски” гр. Златоград е в добро състояние и осигурява възможност за провеждане на занимания по плуване. Спортната площадка на ОУ "Св. Св. Кирил и Методий" с. Долен се нуждае от ремонт, тъй като е амортизирана. СУ „Антим I” гр. Златоград разполага с малък физкултурен салон, който понякога се оказва недостатъчен да обезпечи учебния процес и да задоволи потребностите за ползване от всички класове и училищните отбори по видове спорт. Спортната площадка на училището се нуждае от ремонти дейности, чрез които да се осигури подходяща среда за физически занимания и спорт на открито. Към училището функционира и фитнес зала, която задоволява потребностите на учениците от физическа активност и спомага за повишаване на жизнения им тонус. Физкултурният салон СУ „Св. Княз Борис I“ с. Старцево се нуждае от основен ремонт. Многофункционалната спортна площадка е в недобро функционално състояние и се нуждае от подмяна на тревната настилка. Спортната площадка се използва редовно от учениците, които получават възможност за активно спортуване и здравословен начин на живот. 

В училищата, на територията на общината, работят квалифицирани и опитни педагогически специалисти. Всяка година служителите повишават професионалната си компетентност чрез вътрешноучилищна квалификация или квалификация на регионално и национално ниво. 

Училищата участват в различни проекти и програми, с които целят разнообразяване на образователния процес, предоставяне на възможност за подкрепа за личностното развитие на учениците в различни сфери: спорт, изкуства, наука, култура и др. Проектите, в които участват училищата са: проекти по НП ”Заедно в изкуствата и в спорта“ на МОН, НП „Успех за теб“, НП „Иновации в действие“, НП ‚България – образователни маршрути“, НП „Модернизиране на професионалното образование и обучение“, НП ‚Ученически олимпиади“, НП „Осигуряване на съвременна, сигурна и достъпна образователна среда“, програма Екоучилища, Проект „Енерго про за обществото“ и др.
Основните тенденции за развитие на училищата в Община Златоград:

-Модернизиране на материално-техническата база;
-Създаване на съвременни и модерни условия за обучение, възпитание и социализация на всеки ученик, съобразно индивидуалните му способности и потребности; 

-Изграждане у учениците на социалнозначими жизнени ценности, професионално-личностни компетенции, които да отговарят на потребностите на обществото;
-Формиране у учениците на нагласа за непрекъснато образование, саморазвитие и самореализация;

-Подобряване на образователните резултати на учениците;
-Организиране на извънкласни форми на обучение на учениците;
-Ангажиране и активно взаимодействие с родителите в образователния процес;
-Участие и реализиране на училищни, национални, международни програми и проекти;
Община Златоград разполага с училищни автобуси, с които осигурява достъп на децата и учениците от малките населени места до задължителното предучилищно и училищно образование в образователните институции в гр. Златоград. Училищните автобуси са предоставени от Министерство на образованието и науката.

3.Център за подкрепа за личностно  развитие  гр. Златоград
 
Съгласно Закона за предучилищното и училищното образование, Център за подкрепа за личностно развитие е институция в системата на предучилищното и училищното образование, в която се организират дейности, подкрепящи приобщаването, обучението и възпитанието на децата и учениците, както и дейности за развитие на техните интереси и способности. 

ЦПЛР - Златоград организира своята дейност, съгласно разпоредбите на чл.49, ал. 1 от Закона за предучилищното и училищно образование, като развива интересите, способностите, компетентностите и изявата на децата и учениците от общината в областта на науките, технологиите, изкуствата и спорта. 

Целите на ЦПЛР -  Златоград са насочени към изпълнението на следните дейности:

· Осъществяване на държавната политика за осигуряване и предоставяне на обща подкрепа за личностно развитие на децата и учениците, чрез организиране на дейности за развитие на индивидуалните им способности и дарования в областта на науките, технологиите, изкуствата и спорта и придобиване умения за лидерство и др.;

· Изграждане на култура в организацията и самоорганизацията на децата и учениците;

· Разработване на програми и проекти за взаимодействие между ЦПЛР - Златоград, детските градини, училищата, семействата на децата и учениците и социалната среда.

Дейността на ЦПЛР – Златоград се организира на принципа на свободния избор и доброволно участие на всички деца и ученици от общината, без ограничения, като за всяка от учебните 2023/2024 и 2024/2025 година има записани по 180 деца.
ЦПЛР - Златоград реализира успешно целите си, свързани с подпомагане интелектуалното, емоционално и физическо развитие на децата, с които работи.

Основни направления в работата на центъра са:

1.Създаване на подходяща съвременна, приобщаваща, емоционална и стимулираща образователна среда за децата и учениците, посещаващи центъра;
2.Създаване на подходящи условия за разкриване и развиване на талантите, уменията и заложбите на всяко дете и ученик;

3.Стимулиране на познавателните интереси и творчески способности на децата и учениците и насърчаване на тяхното развитие;

4.Осигуряване на възможност за  изява и участие в конкурси, състезания, празнични програми, изложби, творчески работилници и др., допринасящи за развитието на личността на детето и ученика;
5.Формиране на толерантност и уважение към правата на децата и учениците и повишаване на гражданските им компетенции;
6.Създаване на гъвкава организация на формите и график на заниманията, съобразно свободното време и интересите на децата и учениците;
В ЦПЛР – Златоград работят квалифицирани педагогически специалисти, с дългогодишен опит и мотивация да удовлетворят личностното развитие на децата и учениците от Община Златоград. 

Целите и дейностите, заложени в годишния план на ЦПЛР – Златоград, за прилагане на приобщаващото образование като процес на осъзнаване, приемане и подкрепа на индивидуалността на всяко дете се реализират със средства от държавния бюджет и дофинансиране със средства от общинския бюджет. 
Сградата, в която се помещава Центърът, има спешна нужда от ремонт на покрива, дограмата и фасадата, но поради липса на финансови средства към момента няма възможност те да бъдат ремонтирани. Подобрена е единствено материалната база вътре в сградата – учебните кабинети, както и дворното пространство, чрез проекти по национални програми.
IV. ОБЩА  ПОДКРЕПА  ЗА ЛИЧНОСТНО РАЗВИТИЕ

В сферата на образованието на децата и учениците се предоставя обща и допълнителна подкрепа за личностно развитие, която осигурява подходяща физическа, психологическа и социална среда за развитие на способностите и уменията им. 

Подкрепата за личностно развитие се прилага в съответствие с индивидуалните образователни потребности на всяко дете и ученик. Общата и допълнителната подкрепа се осигуряват в детската градина, в училището или в центъра за личностно развитие. Общата подкрепа цели, преди всичко, да удовлетвори нуждата от превенция и навременно разпознаване на трудности в ученето при децата и учениците, както и нуждата от разпознаване на дарбите на децата. Общата и допълнителната подкрепа за личностно развитие в детските градини и училищата се предоставя чрез работата на психолог, педагогически съветник, логопед, ресурсни учители или други специалисти, в зависимост от потребностите на децата и учениците. 
1.Екипна работа между учителите и другите специалисти

Във всяко училище екипната работа между учителите и другите педагогически специалисти е интензивна и ежедневна. Комуникацията е ефективна, даването на обратна връзка е своевременно. Провежда се обмен на информация и на добри педагогически практики. Провеждат се регулярни срещи, с цел преглед и обсъждане на информацията за обучението и развитието на учениците, набелязват се конкретни мерки за обща подкрепа в контекста на динамиката и условията на развитие, поддържа се постоянен контакт с родителите. 
2.Допълнително обучение по учебни предмети 
В някои училища, допълнително обучение по учебни предмети се провежда с цел превенция на обучителни затруднения чрез реализирането на проект „Успех за теб“. През 2025 година, в СУ“ Антим I“ гр. Златоград, се осъществява допълнително обучение по български език и литература за приетите през учебната година ученици, мигранти от Сирия.

3.Допълнителни  консултации по учебни предмети, които се провеждат извън редовните учебни часове

Училищата осъществяват допълнително консултиране по учебни предмети - извън редовните учебни часове, от учителите по предмети, ежеседмично, в рамките на учебната година. Консултирането по учебни предмети е достъпно за всички ученици. Някои от училищата осигуряват психологическо консултиране.

4.Кариерното ориентиране 
Училищата на територията на общината прилагат различни подходи в кариерното ориентиране, в зависимост от възможността, която имат и съобразно възрастта на учениците.

Кариерното ориентиране се осъществява индивидуално и групово. Груповото консултиране включва тренинги с външни лектори, упражняващи актуални за съвремието професии, работа с представители от Кариерен център - Смолян, с представители на различни институции в общината, с родители, които презентират своите професии, както и с местния бизнес.


В часовете на класните ръководители, в часовете по занимания по интереси, педагогическите специалисти и училищните психолози извършват информиране и подпомагане на учениците в техния самостоятелен и осъзнат избор на образование и/или професия. Провежда се индивидуална и групова работа за разкриване на интереси, нагласи и мотивация за избора на образование и професия. 

През 2023 г., по инициатива на ръководството на Общинска администрация  Златоград беше поканен екип от специалисти по кариерно ориентиране от ЦПЛР -Общински детски комплекс - Смолян. Ученици от 10-ти, 11-ти и 12-ти клас получиха индивидуално консултиране за определяне на техните интереси и предпочитания към определена професия. 
През 2025 г., Сдружение „М***** п******“, в партньорство с Община Златоград и СУ „Антим I“ гр. Златоград, в рамките на проект: „Дигиталните професии – новата възможност за запазване и завръщане на младите хора в малките населени места“, проведоха дни на кариерно ориентиране. Учениците имаха възможност да получат практически съвети от експерт по подбор на кадри в сферата на Дигиталните професии. Учениците бяха информирани как да изберат своята професия, кои са най-търсените дигитални професии, какви качества следва да ги отличат пред техните конкуренти при кандидатстване за работа. В рамките на проекта, ученици от СУ „Антим I” гр. Златоград, участваха в обучителни визити в Софийски университет, факултет по математика и информатика, където учениците получиха информация за специалностите, процеса на обучение, рейтинга на университета, стажове и реализация след завършване на университета. Проведена беше и визита в Американския университет в Благоевград, където на учениците беше представен процесът на кандидатстване в университета, възможностите за получаване на стипендия за обучение, обмените на университета с други университети в цял свят, как студентите сами изготвят учебната си програма и други възможности за обучение, които университетът предлага.   
5.Занимания по интереси

5.1.Форми за развитие на интересите в детските градини

Всички детски градини, на територията на общината, включват в своята дейност  разнообразни занимания, които да стимулират творческото мислене, физическата активност и емоционалното развитие на децата. Така децата имат възможност да изразяват себе си чрез музика и танци, спортни игри, изобразително и приложно изкуство, куклен театър, като по този начин развиват своята фантазия, сръчност и координация. 

Заниманията по интереси спомагат за изграждане на добродетели и развиване на социални и емоционални умения. Чрез груповите занимания и интерактивни дейности децата се учат на емпатия, самостоятелност, отговорност и умение за общуване, което им помага да изграждат здрави взаимоотношения и увереност в себе си.

С цел разнообразяване на своята дейност, детските градини реализират различни проекти като „Хубаво е в детската градина“, Национална инициатива „Часът на Девин“, Участие в международна програма „Екоучилища“, проект „Децата на Златоград по пътя на народните традиции с усмивка и надежда“ към М** К******* – З******* и др. и се включват в инициативи като: „Аз раста патриот“, „Маратон на доброто“, „Аз съм художник“, Национална инициатива по БДП – „Без грешки на пътя“, участие в Европейски ден на спорта „Да бъдем здрави и силни“ и др.
5.2.Училищни форми за развитие на интересите
Всички училища на територията на общината осигуряват разнообразие от занимания по интереси в часовете за занимания по интереси, в рамките на целодневната организация на учебния ден и извън учебно време. Ученическите интереси се удовлетворяват като се предлагат дейности в областта на езиковите, математическите, приложно-математическите знания и умения, туризма, компютърни науки, екология, чужди езици, гражданско образование, институционални знания и култура, развиват се творческите умения, спортни изяви. За учениците се създават условия за изяви по вътрешно училищни проекти, програми, състезания, както и такива на общинско, областно и национално ниво, което създава мотивация на учениците и позитивна и конкурентна училищна среда за формиране на позитивен състезателен дух. Занимания по интереси се реализират и по проект „Успех за теб“.

5.3.Център за подкрепа за личностно развитие-Златоград  
ЦПЛР – Златоград предоставя обща подкрепа за личностно развитие, за всяко дете и ученик, избрало формите, които предлага центърът, като осигурява подходяща физическа, психологическа и социална среда за развитието на способностите и уменията им. Поради липса на достатъчно щатни бройки, към момента центъра не осигурява допълнителна подкрепа за личностно развитие, което би било полезно за бъдещата дейност и нейното разнообразяване.

Общата подкрепа в ЦПЛР – Златоград се осигурява чрез: екипна дейност на педагогическия персонал, грижата за здравето на децата, дейностите за превенцията на насилието и агресията, откриването на талантите на децата в ранна детска възраст и основно чрез провеждането на разнообразни дейности в клубовете по танци, театър, превенции, лидер и етнография. В тези клубове акцентите на заниманията включват разнообразни дейности в направления и публични прояви за стимулиране развитието на личностните качества, социални и творчески умения и изяви на способностите на всяко дете и ученик, посещаващо клубовете на центъра. 

В своята работа центърът се ориентира към новите подходи в образованието, преминаване от предметно-ориентирани към компетентно-ориентирани умения за живота, които да послужат за пълноценна личностна, професионална и социална реализация, гарантираща устойчивото развитие на бъдещите поколения. Акцент в работата на педагозите е също и възпитателната работа с децата и учениците, формирането на нагласа за екипна работа и толерантност в междуличностните отношения, отговорно отношение към образованието, създаването на условия за всяко дете и ученик  реално и активно да участва в дейности, спомагащи за неговото развитие и усъвършенстване и др.

През учебната 2023/2024 година ЦПЛР провежда занимания по интереси в две основни направления: 
· Наука и технологии;

· Изкуства. 
На база двете основни направления се организират занимания по интереси в 5 клуба, както следва:

· Клуб „Т*****“;
· Клуб „Е***** ** е******“;
· Клуб „П*****;

· Клуб „Л****“;
· Клуб „Т*****“;
За някои от клубовете има по-голям брой деца и ученици, изявяващи желание да посещават заниманията. Поради тази причина в някои от клубовете се формират повече от една група. Така, общо, са формирани 15 групи за занимания по интереси. През учебната 2023/2024 година се сформираха следните групи:
В направление „Изкуство“, профил „Танцово изкуство“:
· „Модерни танци“ - 2 групи; 
· „Модерен балет“ - 3 групи;  
· „Хип хоп“ – 1 група;

В направление „Изкуство“, профил ‚Театрално изкуство“:
· „Арт драма“ – 1 група;

· „Театрално дискусионен клуб“ – 2 групи;

· Театрално студио „Приказен свят“ – 1 група;

В направление „Наука и технологии“, профил „Хуманитарно – обществен“:
· „Етнология и етнография“ - 3 групи; 
· „Превенции“ - 1 група 
· „Лидер“ – 1 група;

През учебната 2024/2025 година, по заявено желание на децата и учениците, отново бяха сформирани същите групи, освен тях се сформираха и две групи по „Народни танци“ - за ученици от 5-8 клас.
Групите по „Етнология и етнография“ са насочени към изучаване на миналото на родния край и поминък, бит, ритуали и традиции. Познанието за миналото на родното място и рода повдига и укрепва националното самосъзнание, дава усещането за значимост и осъзнаване на ценностни системи, което помага на подрастващите да намират своето място и смисъл в новия глобален свят. 
Клуб „П*****“ обхваща ученици от 8 до 12 клас. В програмата на обучението се включват теми за личностното развитие, развитие на междуличностната чувствителност за изграждане на умения за общуване и диалог с другите хора, морално развитие, комуникативни умения, здравно образование като стъпка към отговорно гражданско образование. В клуба се работи за развиване на умението на изразяване на себе си, решаване на конфликти и проблеми. Основни теми, по които се работи са: агресия, насилие, алкохол, наркотици и др.

Клуб „Л****“ включва ученици от 8 до 12 клас. Обучението е насочено към теми, свързани с работа в екип, изграждане на екип, лидерски умения, делегиране на права и отговорности, добра комуникация, мотивация на личността, особености и механизми на груповото влияние, упражнения по лидерство.

Обучението в Клуб „А** д****“ и „Театрално дискусионен клуб“ е основано на принципите на обучителна драма, което отразява ситуации от живота и ежедневието на учениците, свързани с насилие, агресия и потисничество.

„Форум – театър“ - театър от първо лице, множествено число.
Обучението на децата и учениците от танцовите групи е насочено към развиване на траен интерес към танцовото изкуство и музиката, на индивидуалните способности в областта на танцовото изкуство, общо физическо развитие и укрепване, усвояване на основни двигателни умения и навици, възможности за широка обществена изява, развиване на въображението и усъвършенстване на усета за темпо и ритъм.

Всички клубове имат активно участие във всички общински изяви и изяви на партньори: участие в Делюви празници, обучителни лагери  на клубовете „Превенции“ и „Театрално дискусионен клуб“ в гр. Чепеларе, по проекти на театър „Цвете“ – гр. София, организиране и провеждане на конкурс за рецитал на патриотично стихотворение, в със съдействие на МКБППМН и училищата в общината, запалване светлините на коледната елха, участие в различни коледни инициативи, театър от деца за деца, коледни приказки, представени от клуб „Приказен свят“ и клубовете по танци, пред деца от детските градини, участие в, организираното от Община Златоград, събитие „Юбилейни сватби“, по повод сребърни и златни годишнини на семейни двойки, украса на „Дърво Мартеница“ по инициатива на ЦПЛР – Златоград, провеждане на часове на класа на теми, свързани със зависимости и работа в екип, организация и провеждане на общинското ниво на конкурса „С очите си видях бедата“, съвместно с МКБППМН, открит урок за Благовещение, съвместно с църквата „У******** Б*****“, Великденска работилница за боядисване на яйца в двора на църквата „С*** в***. Г***** П******“, съвместна инициатива на Община Златоград, ЦПЛР и МКБППМН за засаждане на различни видове дръвчета на територията на града, по повод 22 април – Денят на Земята, участие в литийно шествие на храм „С*. В**** Г**** п****“, участие в празника на кристала в гр. Мадан, организиране на тържествен концерт, по случай 24 май, празник по повод 1 юни – Международния ден на детето, участие на Клуб „М**** т***“ с мажоретен танц, в закриване на футболния турнир „Шампион на шампионите“ и в баскетболни турнири, организиране на седмица „Безопасно лято“ с посещение на Районна служба „Пожарна безопасност и защита на населението“ - Златоград, Районно управление - Златоград, Гранично полицейско управление - Златоград, изнасяне на „Форум -  театър“ представления, от учениците по теми избрани от самите тях.
ЦПЛР –Златоград провежда „лятно училище“, което привлича над 60 деца. Заниманията се провеждат до обяд и са безплатни за деца от 6 до 10 години. Дейността изцяло се провежда най-вече на открито – в парковете, на градски стадион, в Етнографски комплекс, басейни и др. Програмата е разнообразна и е посещавана с желание от децата. Акцентът в нея е здравословното и екологично възпитание. 
В своята дейност ЦПЛР -Златоград си партнира успешно с всички образователни институции на територията на Община Златоград, социални центрове, общинска администрация, МКБППМН, сдружения, неправителствени организации. Голяма част от инициативите на ЦПЛР – Златоград се провеждат в партньорство с Местната комисия за борба с противообществени прояви на малолетни и непълнолетни.
В периода от учебната 2020/2021 до учебната 2024/2025 година, ЦПЛР Златоград има спечелени три проекта по Национална програма  „Осигуряване на съвременна, сигурна и достъпна образователна среда“ на МОН, на обща стойност почти 65 000 лв. и един проект, финансиран от ПУДООС - на стойност 7 500 лв., за кабинет на открито, с който дворното пространство на центъра беше обновено. Чрез проектите, екипът на ЦПЛР – Златоград успя значително да подобри материално-техническата база. Всички кабинети са обновени и са създадени съвременни условия за работа. Закупени са много материали за дейността на центъра, както и сценични костюми и аксесоари, необходими на децата и учениците за техните сценични изяви. Поради многобройните изяви и различни творчески проекти, ЦПЛР- Златоград винаги има нужда от още костюми. 

5.4.Читалища на територията на Община Златоград
На територията на Община Златоград функционират четири читалища, които дават възможност на децата и учениците за участие в танцови състави, състави за народно пеене и като индивидуални изпълнители. 
През 2024 и 2025 година за децата и учениците е осигурена възможност да участват в следните състави:

В ОНЧ „Просвета-1908"  гр. Златоград 

-Детска фолклорна група;

-Танцов състав Акрани;

-Детски танцов състав „Звънче“;
В НЧ „Прогрес - 1939" с. Старцево 
-Група за изворен фолклор към Школа за народно пеене „Родопски звънчета“

-Младежка театрална група към читалището;

НЧ „Искра - 1997" с. Долен 

-Танцов състав „Искрици“;
-Танцов състав „Звездици“;

-Индивидуални изпълнители;
НЧ „Орфей - 1947" с. Ерма река 

-Клуб „Сръчни ръчички”;

Читалищните служители включват децата и учениците в пресъздаването и съхраняването на традициите и обичаите на местно ниво, осигуряват им възможност за творческа изява чрез участие във фестивали и концерти на местно, национално и международно ниво. Целта е да се съхрани и популяризира фолклорната традиция, децата и учениците да се приобщят към народните ценности. Същевременно на талантливите деца и ученици се дава сцена за изява, което ги мотивира още повече да развиват и изразяват творческите си заложби. 
През лятото читалищата организират творчески работилници за децата и учениците от територията на общината, с цел развиване на творчески умения и осмисляне на свободното време. 
5.5.Спортни клубове

Като част от общата подкрепа за личностното развитие на децата и учениците, Община Златоград е насочила усилията към осигуряване на условия за практикуване на различни видове спорт, извън формите организирани от детските градини и училищата.  
Общината разполага с разнообразна спортна база, за която всяка година се предвиждат средства от общинския бюджет за нейното поддържане - градски стадион, сграда към стадиона, в която се практикуват различни видове спорт, плувен басейн, многофункционални спортни площадки, фитнес на открито.
На територията на общината функционират няколко спортни клуба – два футболни клуба, баскетбол за момчета и момичета, плуване, борба, колоездене, шах. В тях са обхванати голям брой деца и ученици. При благоприятни метеорологични условия, децата и учениците имат възможност да тренират и тенис на корт. През февруари 2025 година се създаде и клуб по шах, в който се включват деца и ученици на територията на общината. Този вид спорт е ценен инструмент за развиване на личността, тъй като учи децата и учениците да мислят стратегически и логически, да вземат правилни решения, дори в сложни ситуации, да бъдат търпеливи и последователни в целите си.  
През 2024 и 2025 година Община Златоград, като партньор на Сдружение „М****** п******“, в рамките на проект „Дигиталните професии – нова възможност за запазване и връщане на младите хора в малките населени места“, осигурява възможност на учениците от общината да участват в тренировки по йога, борба и канго джъмпс.
Община Златоград организира два футболни турнира – Шампион на шампионите и Купа Златоград, които се провеждат през лятото на Градския стадион в гр. Златоград. Турнирите включват както ученици от територията на общината, така и ученици от цялата страна, които вземат активно участие в спортните мероприятия. 
Учениците от спортния клуб по плуване, участват активно в турнири по плуване, провеждащи се в цялата страна. Те се представят достойно в състезанията и имат завоювани множество отличия и медали. Общината също така е домакин на турнири по плуване, които се провеждат в плувния басейн в ОУ „Васил Левски“ гр. Златоград. 
Всяка година общината провежда ученическите игри от спортния календар на Министерството на образованието и науката, като през 2023 г., 2024 г. и 2025 г. ученическите игри по баскетбол, областен етап, се проведоха в гр. Златоград.
Община Златоград е домакин на два ултра маратона. Дуатлон Zlatograd Bike n’Run и К3 Ултра маратон, които се превърнаха в атрактивни и желани спортни мероприятия, в които за децата и учениците има предвидени трасета за бягане и планинско колоездене, според възможностите им. Всяка година интересът на децата и учениците за участие в планинските състезания се повишава. 
През 2023 г. Община Златоград организира спортни мероприятия за ученици от училищата, участващи в Националната програма „Заедно в изкуствата и в спорта“, по модул „Спорт“. Учениците представиха физическите си възможности по футбол и волейбол. Спортните събития популяризираха възможността за спортна изява на учениците и насърчиха физическата им активност.  
В рамките на проект, в ново парково пространство са поставени фитнес уреди, което да осигурява възможност на учениците за повишаване на физическа активност на открито.

През 2024 година, Денят на детето – 1 юни, беше отбелязан като спортен празник, в който бяха включени децата от детските градини, учениците от училищата и техните родители. Zlatograd Bike n`Run също проведе своето състезание на 1 юни с идея да направи денят на детето истински спортен празник, организирайки детско планинско бягане и колоездене! През 2025 година се планира 1 юни отново да бъде отбелязан като спортен празник.
5.6.Фондация „О***** на О*****“
През 2021 г., 2022 г., 2023 г. и 2024 г. Община Златоград е домакин и партньор, в провеждането на Международна лятна академия за изкуство и млади таланти „О***** н* О******”. 

Академията дава шанс за обучение, изява и творческо общуване на талантливи деца и ученици от страната и от Община Златоград. В рамките на академията се организират майсторски класове по оперно пеене, цигулка и камерни ансамбли, цугтромбон и брас ансамбли, класическа китара, китарен ансамбъл, както и творчески класове по литературно творчество, театър, живопис, приложни изкуства и пиано. В творческите класове имат възможност да се включат деца и ученици от територията на общината.  Преподавателите в творческите и майсторски класове са професионални изпълнители, творци и педагози, участващи активно в културния живот на България и Европа. В рамките на академията се организират концерти и изложби, в които децата и учениците имат възможност да представят своите умения и талант в музикалното, художественото и приложното изкуство, пред жителите и гостите на общината. През 2025 година, Община Златоград, предстои отново да бъде домакин на Международна лятна академия за изкуство и млади таланти „О***** н* О****”. 

5.7.Съвет на децата към Държавна агенция за закрила на детето
През 2022 г. и 2024 г. Община Златоград популяризира, организира и проведе общинския етап на процедура за избор на членове на Съвета на децата към Държавна агенция за закрила на детето, за деца на възраст 13 – 16 години. След провеждане на областния етап на процедурата, през 2022 г. една ученичка от СУ „Антим I“ гр. Златоград, а през 2024 г. един ученик от СУ „Антим I“ гр. Златоград продължиха своето участие в националния етап на процедурата. Като резултат от националния етап, комисия от Държавна агенция за закрила детето одобри и двамата кандидати от общината за представители в Съвета на децата от Област Смолян, съответно за периода 2022 – 2024 и 2024 – 2026 година. Съвет на децата има за цел да насърчи детското участие в процесите на изработване на политики и вземане на решения, свързани с живота и развитието на децата. Той дава възможност за детско участие в системата за закрила на детето и постигна една много важна цел - възможност за пряк диалог с децата. Участието в Съвета на децата е с две годишен мандат.
5.8.Консултативен младежки съвет към Кмета на Община Златоград

През месец април 2025 година се създаде Консултативен младежки съвет към Кмета на Община Златоград като в него се включиха и четирима ученици до 18 годишна възраст. Целта на съвета е ангажиране на учениците и младите хора в младежките политики в общината. Реално да се даде възможност за овластяване на ученици и младите хора, които да развиват своя потенциал, за да бъдат „двигател“ за една позитивна и пълноценна работа в полза на учениците и младежите и техните интереси. Консултативният младежки съвет ще подпомага работата на кмета в областта на организирането, координирането и реализирането на младежките политики, в това число и дейностите по вземането на управленски решения. В своята работа, консултативният съвет ще се уповава и на заложените цели и приоритети в Стратегията на Европейския съюз за младежта и Националната стратегия за младежта.

5.9.Сдружение „М******* п*********“

Сдружение м***** п***** е сдружение, което е регистрирано за работа и в полза на младежи. То осъществява своята дейност като ангажира ученици и младежи в курсове, творчески работилници и спорт, с което развива личностното им развитие. 
Сдружението реализира проекти в партньорство с Община Златоград.
Проект „Дигиталните професии – новата възможност за запазване и завръщане на младите хора в малките населени места“. 

Община Златоград, съвместно със СУ „Антим I“ гр. Златоград, е партньор на Сдружение „М****** п********“ по проекта, който се реализира с финансовата подкрепа на Национална програма за изпълнение на младежки дейности към Министерството на младежта и спорта.

Една от целите на проекта е повишаване на информираността и дигиталните компетенции на младежи от малките населени места като Община Златоград и подобряване средата им на живот. Другите цели по проекта са кариерно ориентиране, запознаване на младите хора с дигиталните професии и придобиване на практически опит и познания, овластяване и насърчаване на участието на младите хора в местното самоуправление и социално отговорно поведение, превенция на рисковото поведение и различните форми на зависимости чрез спорт, изкуство и доброволчество.

Проект „Алтруистите на златния град“ 

Община Златоград, съвместно със СУ „Антим I“ гр. Златоград и СУ „Никола Й. Вапцаров“ с. Бенковски, е партньор на Сдружение „М***** п*****“, по проект, който се реализира по Конкурс „Развитие на дарителството на местно ниво“ от Сдружение „П********* А****“ и Фондация „А***** за Б******“. 

В рамките на проекта се организират творчески работилници, в които учениците имат възможност да се включат с доброволен труд. Изработените предмети се продават, като средствата се даряват за благотворителни каузи. По този начин на учениците се дава възможност за творческа изява като същевременно в тях се изгражда социално отговорно поведение и грижа един за друг и се насърчава алтруизма и доброволческата култура. 
5.10.Интеракт клуб Златоград 
През 2023 година Община Златоград се включи като партньор на Интеракт клуб Златоград по проект „Екопътека „Язовира“ за здравословен живот без зависимости“. В рамките на проекта се включиха младежи от общината, които изградиха екопътека и три площадки за отдих като форма за превенция на зависимости и създаване на здравословни навици чрез организиране на общоучилищен поход за насърчаване на младежите и децата от Златоград да използват екопътеката и опазват природната среда
6.Библиотечно и информационно обслужване
По-голямата част от училищата в Община Златоград разполагат с училищни библиотеки, чрез които на учениците е осигурен достъп до информация от различни печатни източници. Училищата разполагат и с множество технически съоръжения за визуализация и компютърни системи в класните стаи, както и с достъп до интернет мрежата. На учениците е осигурен достъп до образователни сайтове: „У** с*“, ‚А*******“, „К***“, „е-П*****“ и др. В библиотеките се отбелязват и разнообразни образователни събития, част от културния календар на училищата. По-малките училища, които не разполагат със самостоятелни библиотеки, използват библиотечния фонд на читалищата в населените места.
На територията на общината функционират четири читалища, които осигуряват достъп на децата и учениците до библиотечно и информационно обслужване. Читалищата са в непрекъснато сътрудничество с образователните институции, като се реализират съвместни инициативи, целта на които е да се изградят навици и да се мотивират децата и учениците да четат и да обогатяват знанията си, както и да се повиши интереса им към наука, изкуство и култура.
7.Грижа за здравето
В Община Златоград има назначени пет медицински специалисти, които обезпечават нуждата от детското здравеопазване в пет здравни кабинета в детски градини и училища на територията на общината. 

В гр. Златоград функционира детска ясла ‚Мир“, която осигурява възможност екип от медицински, педагогически и непедагогически персонал да се грижи за здравето, възпитанието и обучението на деца от десетмесечна до 3 годишна възраст. В ДГ „Щастливо детство“ с. Старцево разполагат с яслена група, която обгрижва най-малките деца в населеното място.
През 2024 година, над 250 деца от общината бяха прегледани безплатно от водещи специалисти от болница „П******“ и от Столична лекарска колегия. Прегледите се реализираха по Програма „Детско здраве“ на „П*****“, като целта беше превенция и профилактика на пациенти и навременно диагностициране. Детските лекари бяха от специалностите УНГ, ортопедия и травматология, кардиология, неврохирургия, урология, хирургия, неврология, ендокринология, дерматология, обща медицина, образна диагностика и офталмология. 
През 2023 г. и 2024 г. децата от детските градини и учениците от училищата от общината преминаха безплатни прегледи за бъбречни заболявания. Кампанията за ранна превенция на бъбречната заболеваемост се организира от Асоциацията на родители на деца с бъбречни заболявания в партньорство с Община Златоград.

8.Поощряване с морални и материални награди
Детските градини и училищата в общината поощряват своите възпитаници, чрез морални и материални награди за постигнати резултати в образователната дейност, в  заниманията по интереси и за приноса им към развитието на училищната общност, за участие в инициативи, състезания и др. Наградите се връчват по повод патронни празници, в края на учебната година, в края на образователен етап и др.
По повод 24 май - Ден на светите братя Кирил и Методий, на българската азбука, просвета и култура и на славянската книжовност, Кметът на Община Златоград и Председателят на Общински съвет Златоград, традиционно награждават деца и ученици, ученически екипи и отбори, класирани в областни и национални състезания, олимпиади, конкурси и др. По традиция, по повод 1 ноември – Деня на народните будители, Община Златоград организира ученически конкурс за рецитация на патриотични стихотворения. Конкурсът има за цел да поощрява и утвърждава и интереса на децата и учениците към историята, делото на будителите, като стимулира творческата им изява. Участниците в конкурса получават грамоти и предметни награди.  
За да стимулира изявите и творческите умения и заложби на децата и учениците, Община Златоград организира и е партньор в общински състезания, конкурси, фестивали, първенства. За своето участие децата и учениците се поощряват с морални и материални награди.
През 2023 г. Община Златоград, в партньорство с Център за творческо обучение, предоставиха еднократни стипендии на двама ученици от 8 клас от СУ „Антим I” гр. Златоград, с които се заплати такса им за участието в S*** C*** T**** 2023 г. Поради земетресението в Турция учениците не успяха да се включат в лагера през 2023 година, но през лятото на 2024 година те заминаха за Турция и участваха в лагера. Космическият център предоставя възможност за работа със съвременни технологии в областта на астрономията, роботиката, астрофизиката и биологията. 

9.Дейности по превенция на насилието и преодоляване на проблемното поведение 
За осъществяване на дейностите по превенция на насилието и преодоляване на проблемното поведение на малолетни и непълнолетни, в Община Златоград осъществява дейност Местната комисия за борба срещу противообществените прояви на малолетни и непълнолетни. В своята дейност, МКБППМН акцентира върху превантивната си роля като средство за влияние върху поведението на децата и учениците. Превенцията на противообществени прояви е обща функция на всички институции, работещи с деца и ученици и тя е активно развивана в училища, образователни институции и социални центрове, детска педагогическа стая, отдел „Закрила на детето”, спортни клубове, читалища и НПО. 

В МКБППМН Златоград са включени представители на Общинска администрация Златоград, директорите на училищата от Община Златоград, директорите на Център за обществена подкрепа и Център за подкрепа за личностно развитие, инспектор ДПС, психолог и началник отдел „Закрила на детето” към Дирекция „Социално подпомагане“. Съставът на Местната комисия е определен със Заповед на Кмета на общината.

Комисията реализира мерки, свързани с осъществяване на контролни функции, организиране и провеждане на мероприятия и инициативи, които са насочени към превенцията на противообществени прояви и асоциално поведение на малолетните и непълнолетните, насърчаване на здравословния начин на живот и активното спортуване, справяне с агресията в училищна и извънучилищна среда, придобиване на социални компетенции, осъществяване на обществен надзор от обществени възпитатели.  

През 2024 година бяха реализирани множество дейности и мероприятия, проведени бяха много и различни инициативи, които провокираха интереса на малолетните и непълнолетните в общината като: спортни мероприятия, ученически състезания, театрална постановка, вечер на българското кино в Златоград, инициативи с екологична насоченост, благотворителен концерт, сценични изяви и др.
И през 2024 година е указвана подкрепа на семейства, които срещат проблеми при възпитанието на децата си. В повечето случаи проблемите са от социално естество и са предизвикани от затруднено общуване между родител и дете, което води до прекъсване на контакта и обратната връзка помежду им. Усилията на всички членове на комисията и обществените възпитатели са насочени към работа за подобряване на тази връзка. 

Организирането на спортни инициативи и мероприятия се доказва като ефективна мярка за превенция на противообществените прояви и за корекция на асоциалното поведение на децата и младежите. Над двеста младежи (малолетни и непълнолетни) участват в извънкласни спортни мероприятия и тренировъчно-състезателен процес на спортните клубове в общината, които ангажират пълноценно свободното им време. Добрата спортна база в общината предоставя достатъчно възможности за изяви на всички малолетни и непълнолетни, а ползването на базата, за всички ученици, е напълно безплатна.  

През 2024 година, в МКБППМН Златоград е образувано и разгледано само едно възпитателно дело на непълнолетно лице, но поради липса на преки доказателства за извършване на противообществена проява, делото беше прекратено.

Към местната комисия са назначени обществени възпитатели, които провеждат срещи и беседи с деца и ученици, при които съществува потенциална опасност от влияние с криминогенен характер, посещават училищата, където главно извършват своята дейност. Освен конкретната работа, свързана с отделни малолетни и непълнолетни лица, обществените възпитатели провеждат профилактични беседи по различни теми, с групи от деца, при които има рисково поведение, а също така, понякога и с родителите им. 

Груповата превантивна работа с ученици, която осъществяват обществените възпитатели, е важна предпоставка за недопускане на противообществени прояви, а доказателство за това са изключително малкия брой образувани възпитателни дела, спрямо малолетни и непълнолетни. Ниските нива на детската престъпност в Община Златоград, със сигурност се дължи и на добрата превантивна работа, която осъществяват обществените възпитатели към МКБППМН. Обществените възпитатели участват и имат важна роля и при организацията, и провеждането на различни превантивни спортни, културни, социални и др. мероприятия, които Местната комисия инициира. Всички директори и класни ръководители съдействат на обществените възпитатели при изпълнението на техните задължения и активно подпомагат работата на комисията при ранната диагностика на противообществени прояви, както и при работата с малолетни и непълнолетни с регистрирани такива.
В детските градини се утвърждава Механизъм за противодействие на тормоза и насилието, определят се правила за действие при инцидент, прави се оценка на ситуацията за насилието и тормоза.
В училищата също се утвърждава Механизъм за противодействие на училищния тормоз и насилие, както и правила за действие на служителите в случаи на ситуации на тормоз. Училищни психолози, а при липса на такива, педагогически специалисти, осъществяват подкрепа на учениците и родителите. Прилагат се превантивни мерки, индивидуално посредничество в комуникацията между всички участници в образователния процес, предоставя се методическа помощ на учителите за превенция на тормоза и насилието и за преодоляване на проблемното поведение на учениците.

10.Ранно оценяване на потребностите и превенция на обучителните затруднения 
Детските градини осъществяват ранното оценяване на потребностите от личностно развитие чрез педагогическите специалисти, работещи в съответната образователна организация. Оценяването включва оценяване на развитието на детето и на риска от обучителни затруднения, определяне на необходимост от допълнителни модули за децата, които не владеят български език, определяне на необходимост от извършване на оценка от екип за подкрепа за личностно развитие на индивидуалните потребности, за предоставяне на допълнителна подкрепа за личностно развитие. Оценяването се извършва индивидуално за всяко дете, с писмено съгласие на родителя. В зависимост от резултатите, съвместно с родителя за всяко дете, се определят дейности от общата и/или допълнителна подкрепа за личностно развитие.

Училищата осъществяват дейностите по превенцията на обучителните затруднения, чрез  включване на ученици в допълнително обучение по отделен учебен предмет, с акцент върху обучението по български език, включително ограмотяване на ученици, за които българският език не е майчин, както и работа по проект „Успех за теб“.

11.Логопедична работа
Логопедичната работа е свързана с диагностика, корекция на комуникативните нарушения, обогатяване на понятиен апарат и усъвършенстване на четивната техника. При необходимост от предоставяне на помощ от страна на логопед на дете/ученик, съответната такава се предоставя от назначения служител в образователната институция или при липса на специалист в институцията логопедична подкрепа може да се получи от ЦОП Златоград.
V. ДОПЪЛНИТЕЛНА ПОДКРЕПА  ЗА  ЛИЧНОСТНО РАЗВИТИЕ

Допълнителната подкрепа за личностно развитие в Община Златоград се осъществява от педагогическите специалисти в детските градини и училищата, като се съобразява с индивидуалните потребности на всяко дете/ученик, за което се изготвя план и се проследява динамиката в развитието на детето/ученика. 
Психо-социалната рехабилитация е комплекс от дейности на психолога в образователната институция. Дейностите на психо-социалната рехабилитация, както и тяхната продължителност се предоставят и изпълняват, съгласно плана за подкрепа. 

Данни за деца със специални образователни потребности в детските градини
	№
	Детска градина
	Брой деца 2022/2023 г.
	Брой деца 2023/2024 г.
	Брой деца 2024/2025 г.

	1
	ДГ "Радост" гр. Златоград
	18
	15
	12

	
	ДГ "Снежанка" гр. Златоград
	18
	13
	12

	
	ДГ "Щастливо детство" с. Старцево
	14
	10
	15

	
	ДГ "Детски свят" с. Долен
	0
	0
	0

	
	ДГ "Детелина" с. Ерма река
	0
	0
	0

	
	Общо 
	50
	38
	39


Забележка: Данните са към 01.01.2023 г., 01.01.2024 г., 01.01.2025 г. от системата НЕИСПУО

Материална база и кадрова обезпеченост на детските градини 

	№
	Детска градина
	Ресурсен кабинет 
	Ресурсен учител

	
	ДГ "Радост" гр. Златоград
	1
	1

	
	ДГ "Снежанка" гр. Златоград
	1
	1

	
	ДГ "Щастливо детство" с. Старцево
	1
	1

	
	ДГ "Детски свят" с. Долен
	0
	0

	
	ДГ "Детелина" с. Ерма река
	0
	0

	
	Общо 
	3
	3


Допълнителната подкрепа за личностно развитие на децата в детските градини се предоставя въз основа на извършена оценка на индивидуалните им потребности. В ДГ "Радост" гр. Златоград, ДГ "Снежанка" гр. Златоград и ДГ "Щастливо детство" с. Старцево има констатирани случаи на деца със специални образователни потребности. Трите детски градини разполагат с ресурсни кабинети, които са нови, ремонтирани, обзаведени и оборудвани с необходимите пособия и дидактически средства за качествена подкрепа за децата и удовлетворяване на техните потребности. Допълнителната подкрепа на децата със специални образователни потребности се осъществява от ресурсни учители. Констатира се нужда от психолог, който да работи с децата със специални образователни потребности, както и с техните родители. В ДГ "Детски свят" с. Долен и ДГ "Детелина" с. Ерма река няма констатирани случаи на деца със специални образователни потребности, поради това градините не разполагат с ресурсен кабинет и ресурсен учител. 

В повечето случаи родителите имат положително отношение и завяват съгласие и желание децата им да получават допълнителна подкрепа от специалистите в детската градина, тъй като разбират специфичното състояние, в които се намират децата им и съдействат за осъществяване на обучителните практики. Не липсват обаче и случаи, в които педагогическите специалисти срещат затруднения в комуникацията с родителите, които отказват да приемат, че децата имат нужда от допълнителна подкрепа. 
През последните години преобладава дела на децата с езикови и говорни нарушения. Наблюдават се случаи на деца, имащи нужда психо-социална рехабилитация и рехабилитацията на комуникативните нарушения. За съжаление се констатира, че все повече се повишават случаите на деца със специални образователни потребности от аутистичния спектър и с интелектуални затруднения. Ресурсните учители подпомагат педагогическите специалисти и подкрепят работата за преодоляване на поведенческите и обучителни затруднения на децата.
Педагогически специалисти са преминали курсове на тема „Функционална оценка на индивидуалните потребности на деца и ученици със СОП и хронични заболявания“, „Ранно детско развитие – идентификация и подкрепа“. Поради повишаване случаите на деца със специални образователни потребности, всички педагогически специалисти в детските градини имат нужда от постоянно повишаване на квалификацията за подобряване на уменията и обогатяващи работа им. 
Данни за учениците от училищата със специални образователни потребности

	№
	Училища
	Брой ученици

2022/2023 г.
	Брой ученици 2023/2024 г.
	Брой ученици 2024/2025 г.

	1
	СУ "Антим І" гр. Златоград
	12
	10
	11

	   2
	ОУ "Васил Левски" гр. Златоград
	28
	27
	24

	   3
	СУ "Св. Княз Борис I" с. Старцево
	2
	0
	3

	   4
	ОУ "Св. Св. Кирил и Методий" с. Долен
	0
	0
	0

	   5
	ОУ "Васил Левски" с. Ерма река
	0
	0
	0

	
	Общо 
	42
	37
	38


Забележка: Данните са към 01.01.2023 г., 01.01.2024 г., 01.01.2025 г. от системата НЕИСПУО

За учениците със специални образователни потребности в училищата, подкрепата се осъществява от ресурсни учители. Ресурсното подпомагане се осъществява индивидуално или групово, съгласно плана за подкрепа на всеки ученик. За учениците на ресурсно подпомагане се осъществява адаптиране на учебното съдържание, съвместна работа с учителите и подкрепяща среда. Училищата в гр. Златоград разполагат с подходяща материална база – добре обзаведени кабинети за ресурсно подпомагане, оборудвани с техника и дидактически материали, за провеждане на индивидуална и групова работа, с цел успешното социализиране на учениците и осигуряване на равен достъп в обучението. СУ „Св. Княз Борис I“ с. Старцево разполага с ресурсен кабинет, който обаче има нужда от обновяване и оборудване с нови и осъвременени дидактически средства. Поради малкия брой ученици, със специални образователни потребности, училището не разполага с логопед, психолог и педагогически съветник, но има нужда от такива специалисти. В рамките проект „Успех за теб“ ОУ „Васил Левски“ гр. Златоград е назначил помощник на учителя, който подпомага обгрижването на ученици със специални образователни потребности. Предстои и оборудване на нов кабинет.
4. Социални услуги за деца, осигуряващи  допълнителна подкрепа за личностно развитие в Община Златоград
Към настоящия момент на територията на Община Златоград функционират две социални услуги, насочени към деца. 
4.1.Център за обществена подкрепа гр. Златоград (ЦОП)
Център за обществена подкрепа работи с деца и родители в следните социални услуги: Информиране и консултиране, Терапия и рехабилитация, Застъпничество и посредничество, Обучение в придобиване на умения. Дейностите се осъществяват в малка група индивидуална работа в зависимост от потребността по случая и групова работа по заявка от училища и детски градини. 

През 2024 година специалистите от центъра са осъществили следните групови дейности, с общността, по класове: „Как приемаме успехите на другите.“, „Толерантност и отговорност към природата. Опазване на околната среда.“, „Великденски емоции“, „Приобщаваща класна стая-игри за толерантна класна общност“, „Семейството, като важна социална група в обществото. Аз и моето семейство“.

Специалистите в ЦОП работят с деца от аутистичния спектър, деца със СОП, деца с предизвикателно и агресивно поведение, деца за връщане в образователната среда и задържането им там, деца на разведени родители или по време на развод, деца преживели загуба на един родител, хиперактивни деца, деца и родители със зависимости-екранна зависимост,  хазартна зависимост и алкохолна зависимост. 

В работата с родителите се залага на цели и дейности, които да ги подпомогнат в справяне с проблеми и трудности, възникващи при възпитанието и ежедневните задължения, свързани с детето, разбиране  потребностите на детето спрямо възрастта му и поддържането на добри взаимоотношения в семейството, изграждане на добродетели, техники и терапии за подобряване емоционалния комфорт в семейството, запознаване родителите с вредата от използването на телефон, таблет, компютър в ниска възраст и опасностите, които крият социалните мрежи. Провеждат се разговори с родителите за важността от образованието. Провеждат се консултации и терапии за преодоляване различните зависимости.

В работата с децата, специалистите от центъра залагат цели и дейности, които да помогнат на детето да се справи по-ефективно с трудности, пред които се изправя. Безконфликтно общуване, редуциране на напрежението при децата, техники и терапии за овладяване на гнева и тревожността, поддържане на позитивен социален образ, поддържане мотивацията за учене, развиване на умения и нагласи за социално-позитивен начин на живот, техники за саморефлексия и вземане на правилни решения. Психологическо консултиране на деца и родители за справяне с конфликти и кризи във взаимоотношенията им. Разговори за дефиниране и изясняване причините и последствията от рисково поведение. Консултиране, отнасящо се до различията и опасностите, които крие агресивното поведение. Разговори за справяне със зависимостта от електронните устройства. Разговори за приучаване към спазване на правила и норми на приемливо поведение и др. 

Проведени са и терапевтични интервенции, в малки групи, на деца със сходни потребности и проблеми, като: изграждане на емоционална интелигентност-разпознаване на емоции и чувства, саморегулация, как показваме чувствата си, как общуваме, изграждане на добродетели и др.
При децата от аутистичния спектър, работата е интензивна и постоянно променяща се. Основно се работи за изграждане на очен контакт, изграждане на доверие, изграждане на когнитивни умения, движения и координация, речева рехабилитация. Работи се върху обучения в умения за приучаване към правила, приучване към изпълнение на ежедневни нужди, приучаване към колективна игра, умения за слушане и др. Четат се приказки, използват се активни карти с приказни  герои за предизвикване интереса им.

Децата се подпомагат с материали по различни учебни предмети. Заедно със специалиста се изготвят презентации, табла и проекти за повишаване на успеха им в училище. 

През изминалата година децата, ползващи социални услуги в ЦОП се включиха в различни групови дейности за осмисляне на свободното време, като: „Отбелязване на 1-ви юни – ден на детето“, „Отбелязване на 1-ви ноември – Денят на народните будители“, „Отбелязване Международния ден на семейството – 15-ти май“, „Отбелязване Международния ден на хората със синдром на Даун – 21-ви март“, „Отбелязване Световния ден на розовата фланелка „Не на агресията“ – 28-ми февруари“, „Отбелязване 151 години безсмъртие - Васил Левски – 18-ти февруари“. Децата имаха възможност да направят обучително пътуване до град Хасково, което им позволи да бъдат по-самостоятелни, да подобрят уменията си за етикет и норми на общуване, да открият нови, интересни и полезни за развитието им неща от посетените места. Имаха възможност да получат индивидуален коледен подарък от Операция „П******* м***“. Проведено бе и коледно тържество с игри и много забавления. Всяка година децата се включват в Маратона на четенето. През 2024 година участват в „Драматизация на приказка-Дядо вади ряпа. Сборник с любими детски приказки в картини“.

4.2. Комплекс от социални услуги: „Дневен център за деца и младежи с увреждания“ и „Дневен център за пълнолетни лица с увреждания“

В Комплекс от социални услуги: „Дневен център за деца и младежи с увреждания“ и „Дневен център за пълнолетни лица с увреждания“ се предоставя комплекс от социални услуги.  „Дневен център за деца и младежи с увреждания“ предоставя социални услуги на 10 деца. 

Децата - потребители на социалната услуга ползват дейностите и програмите - индивидуално или групово, в зависимост от индивидуалните им потребности. Дейностите, в които участват са в различни направления: обучителни, рехабилитационни, терапевтични, консултативни, социо-културни, насочени към подкрепа на индивидуалното развитие, създаване, поддържане и разширяване на умения и способности, както и обучение за водене на самостоятелен начин на живот. Всички занимания са съобразени с  вида и степента на увреждане на децата. Обръща се внимание на влеченията и интересите им, като се избягва прекомерното им пренатоварване. Служителите на центъра осигуряват среда, в която децата срещат нови приятели и ги подкрепят да преодолеят изолацията, еднообразното ежедневие, страха от неприемане и затрудненията в общуването.  Специализираната подкрепата, която получават е от изключително значение за промяна в  нагласите, вяра в собствените сили и възможности. 
На децата от центъра се осигурява възможност за по-активно участие в културния живот на града. Организират се културни и социални мероприятия: посещения на театрални постановки, изложби, музеи, исторически и културни забележителности, посещение на други социални услуги, посрещане на гости в Центъра, пътувания с развлекателна и познавателна цел. Организират се и се провеждат чествания на имени, рождени дни и се отбелязват важни национални празници. На децата се осигурява възможност за пълноценен отдих сред природата: излети, разходки. Чрез тази дейност специалистите от центъра целят да ограничават социалната изолация и да осигурят   възможност на децата с увреждания да се чувстват неразделна част от обществото. 
Терапевтичните дейности, предлагани в „Дневен център за деца и младежи с увреждания“ целят комплексно въздействие върху определени сфери на интервениране и личностна промяна. Специалистите от центъра организират занимания, благодарение на които се разширяват възможностите децата да водят активен социален живот. Децата се учат на трудови умения, постоянство и придобиване на умения за комбиниране на различни цветове, форми и аромати, изработват ръчни предмети и развиват творческото си въображение, подкрепяни от специалиста. Двигателната рехабилитация им помага за създаване на навици за ежедневни физически занимания, за поддържане на добро физическо състояние, подобряване на координацията, подпомагане на равновесието и възстановяване на отпаднали двигателни навици, с цел подобрение и на психическото състояние. Родителите вземат активно участие в определянето на целите, участват и при провеждане на  обсъждания на комплексното терапевтично въздействие. По този начин се осъществява пълноценно сътрудничество с всички, които имат отношение към потребителя. 
4.3.Отдел „Закрила на детето“ към Дирекция „Социално подпомагане – Златоград”
През 2024 година в Отдел „Закрила на детето“ към Дирекция „Социално подпомагане – Златоград” за Община Златоград са постъпили 34 сигнала за деца в риск, както следва:

· 8 сигнала са за насилие, от които:

· 2 за насилие между деца, като за тях е приложен Координационния механизъм (КМ);

· 3 сигнала са постъпили от Районен съд за издадена заповед за Защита от домашно насилие и децата са свидетели;

· 1 сигнал от началника на РУ-Златоград;

· 1 сигнал от директора на ОУ „Васил Левски" гр. Златоград;
· 1 сигнал, при който е извършено самосезиране, като и за трите сигнала е приложен КМ. За двата сигнала е внесена искова молба в Районен съд за предприемане на действия по Закона за защита от домашното насилие (ЗЗДН). Издадена е заповед за незабавна защита и е влязло в сила съдебно решение.

· 3 сигнала са постъпили от училище – за риск от отпадане от училище, за единия е приложен КМ, за връщане на детето в училищна среда;

· 8 сигнала са постъпили от отдел „М********“, във връзка с пребиваване на сирийски и украински граждани на територията на община Златоград;
· 1 сигнал за дете, обявено за общо държавно издирване. Предприети са необходимите действия и детето е върнато в РПЦ гр. Х*******;

· 3 сигнала са постъпили от близки и роднини, за деца сираци. Предприето е спешно настаняване на децата в семействата на роднини и близки;

· 4 сигнала са за деца въвлечени в родителски конфликт;

· 6 сигнала от различно естество: припознаване на дете, сигнал от Местна комисия за борба срещу противообществените прояви на малолетни и непълнолетни към община Златоград (МКБППМН), ограничаване за контакт между децата и разширеното им семейство;
· 1 сигнал за дете с установен здравословен проблем;
При постъпилите сигнали за деца в риск е извършено проучване, което се състои в следното: проведени срещи със самите деца, родители, близки и роднини, извършени са посещения в домовете им, изискана е информация от личния лекар на децата и от учебните заведения, в които се обучават. По 21 сигнала е прекратена работата на ниво сигнал, тъй като не е установен риск за живота и здравето на децата. По дванадесет сигнала е предприета мярка за закрила и един сигнал е препратен към други ДСП за предприемане на действия по компетентност.

През 2024 г. в Отдел „Закрила на детето“ са постъпили три сигнала от училище, в двата сигнала е подадена информация, че е открита процедура по налагане на санкция „Предупреждение за преместване в друго училище“, а другият е, че детето е натрупало голям брой отсъствия и не посещава учебното заведение. За последния сигнал е приложен Координационния механизъм за обхват на ученици и превенция по отпадането им.
През 2024 г. отделът е работил по 33 случая на деца в риск на територията на Община Златоград, както следва:

· 5 деца настанени в семейство на роднини и близки.

· 2 деца настанени в приемно семейство.

· 26 деца с мерки за закрила в семейна среда.

През 2024 г. отделът е проследявал адаптацията на шест деца в осиновително семейство след допуснато пълно осиновяване.

През 2023/2024 година в училищата в гр. Златоград има констатирани един случай на дете в риск (свидетел на домашно насилие), като за детето е сформирана допълнителна подкрепа за личностно развитие от педагогически специалисти и социален работник от Дирекция „Социално подпомагане“ и случай на 2 деца – братя, в риск, които не посещават редовно училище, като по случая се включва и мултидисциплинарен екип. 

VІ. ИЗВОДИ И ИЗВЕДЕНИ ПОТРЕБНОСТИ
Образователната система на Община Златоград обхваща пет училища, пет детски градини и един Център за подкрепа за личностно развитие. Общината разполага с училищни автобуси, които осигуряват достъп на всички деца и ученици до предучилищно и училищно образование. Няма необхванати деца и ученици в риск от отпадане от образователната система. 

Образователните институции на територията на общината разполагат с добра материална база, за която постоянно се търсят възможности за нейното поддържане, обновяване и модернизиране, с цел осигуряване на качествено и иновативно обучение.
През последните години в Община Златоград следва тенденцията на намаляване на населението в административния център гр. Златоград и в малките населени места. Наблюдава се по-висока смъртност и по-ниска раждаемост. Това води до намаляване броя на децата в образователните институции като процесът засяга първо детските градини, след което постепенно ще започне да се отразява негативно и на училищата. С намаляването на броя на децата и учениците се налага формирането на маломерни паралелки в училищата и сливане на групи в детските градини. 

Образователните институции на територията на общината обезпечават общата и допълнителната подкрепа за личностно развитие. При установяване на потребност, която детските градини и училищата не успяват да задоволят, подкрепата за децата и учениците се осъществява от РЦПППО – Смолян, а там където е възможно се предоставя и от социалните услуги на територията на общината. По този начин подкрепата за личностно развитие на децата и учениците се осъществява съвместно между образователните институции, държавните и местните органи и структури и доставчиците на социални услуги.

Образователните институции и Община Златоград осигуряват подходяща среда за спорт и физическа активност на закрито и открито, с възможност за практикуване на различни видове спорт и участие в спортни мероприятия на местно и национално ниво, с цел  подобряване на физическата активност и осмисляне на свободното време. За децата и учениците е осигурена и възможност за творческа изява в сферата на науката и изкуството – музикално, театрално, изобразително изкуство и др. В общината има много талантливи деца и ученици, които печелят награди на местно областно и национално ниво в различни сфери – спорт, наука, изкуство. 

В Община Златоград нараства броя на деца и ученици със специални образователни потребности, като все по-често се срещат и случаи от аутистичния спектър, деца с хиперактивност, с интелектуални затруднения, с ТЕЛК решения, с т. нар. екранна зависимост и др., които изправят институциите и родителите, пред предизвикателството да се справят в една нова и различна образователна среда. 

Предвид необходимостта от осигуряване на обща и допълнителна подкрепа, все по-осезаемо, се чувства потребността от това, в детските градини и училищата да бъдат осигурени повече специалисти – ресурсни учители, помощник на учителя, психолози, логопеди, педагогически съветници. Кадровият ресурс в това отношение, към момента, се оказва недостатъчен, като същевременно детските градини и училища не разполагат с нужните финансови средства. 

В образователните институции на територията на Община Златоград работят много добре подготвени педагогически специалисти, които непрекъснато подобряват професионалната си квалификация, но предвид все по-специфичните случаи на деца и ученици със специални образователни потребности, се констатира необходимост от овладяване на нови знания и умения.

В общината се прилага активна политика за реализиране на проекти, финансирани със средства от европейски и национални програми, осигуряващи допълнителен финансов ресурс с дългосрочно положително въздействие върху местната общност. 

На територията на Община Златоград се констатира, следната необходимост:

- назначаване в детските градини и училищата на повече специалисти – ресурсни учители, помощник на учителя, психолози, логопеди, педагогически съветник, с цел по-пълноценна и ефективна работа с деца и ученици със специални образователни потребности;

- детски психолози, които да работят с всички деца и ученици, с цел изграждане на среда на толерантност, в която да се цени и приема разнообразието;

- подобряване на комуникацията между образователните институции и родителите на деца и ученици със специални образователни потребности;

- предоставяне на специализирана – психологическа и социална подкрепа на родителите на деца и ученици със специални образователни потребности, както и на родителите на останалите деца и ученици;

-промяна в нормативната уредба, относно средствата за ресурсното подпомагане и за създаване на по-добри и ефективни условия за приобщаващо образование. Финансиране на база спецификата на потребностите, а не само на брой деца и ученици. Осигуряване на допълнително финансиране за деца и ученици с ТЕЛК решения и др., за обезпечаване назначаването на повече специалисти, с които да се предостави по-качествена подкрепа; 

- осигуряване на повече програми от Министерство на труда и социалната политика, за наемане на кадри – педагогически и непедагогически специалисти, които да подпомагат дейността при осъществяване на общата и допълнителна подкрепа;

- осигуряване на по-качествена допълнителна подкрепа в предучилищното образование, което се отразява положително на децата в следващия етап - училищно образование;

- повечето образователни институции разполагат с подходящо обзаведени и оборудвани ресурсни кабинети, кабинети на логопед и психолог, но има и такива нуждаещи се от обновяване и закупуване на ново обзавеждане и оборудване за осигуряване на подходяща обща и допълнителна подкрепа;

- обособяване на повече кабинети за допълнителна подкрепа, най-вече в детските градини, чрез които да се осигури спокойна и подкрепяща среда, поради все по-специфичните случаи на деца и ученици със специални образователни потребности;

- осигуряване на възможности и финансови средства за стойностни квалификации на педагогическите специалисти, за придобиване на знания и работещи механизми за справяне с конкретни случаи на деца и ученици със специални образователни потребности;

- през 2025 година е необходимо разширяване и подобряване на материалната база на Комплекс от социални услуги: „Дневен център за деца и младежи с увреждания“ и „Дневен център за пълнолетни лица с увреждания“, за задоволяване специфичните нужди на децата;

- провеждане на регулярни срещи между представители на социалните услуги и представители на детските градини, училищата и родители, с цел подобряване на комуникацията и информираността за възможностите от подкрепа, които Център за обществена подкрепа и Комплекс от социални услуги: „Дневен център за деца и младежи с увреждания“ и „Дневен център за пълнолетни лица с увреждания“ предоставят; 

- повече възможности за поощряване с морални и материални награди на талантливи деца и ученици в общината; 

- повече възможности за образователните институции за кандидатстване и реализиране на проекти, насочени към процеса на приобщаващото образование за: назначаване на специалисти – педагогически и непедагогически, подобряване на квалификацията на педагогическите специалисти и материалната база;
2.ЗАКЛЮЧЕНИЕ  

Община Златоград и образователните институции на територията на общината осигуряват подкрепа за личностно развитие на децата и учениците, чрез подходяща физическа, психологическа и социална среда за развитие на способностите, заложбите и уменията им, както и за пълноценното им участие в общността на детската градина и училището. Подкрепата се предоставя в съответствие с индивидуалните образователни потребности като се осигуряват подходяща материална база и ресурси и се полагат усилия, насочени към преодоляване на пречките пред обучението и към създаване на възможности за равноправие на децата и учениците от общината в социалния живот, както и възможности за пълноценна им личностна реализация.   

Осъществяване на дейностите за личностното развитие и създаване на условия за приобщаващото образование, което е част от правото на образование на всяко дете и  ученик, изискват включване и ангажираност на всички институции и заинтересовани страни, както и отговорното участие на родителската общност.  

Вземайки това предвид, Община Златоград ще продължи да търси диалог и партньорство с всички участници в образователния процес, с родителската общност, с органите на управление на държавно и местно ниво, с цел осигуряване на приобщаваща и подкрепяща среда за развиване на способностите и уменията на всяко дете и ученик от общината. Ще се работи и в посока на търсене на нови възможности за обща подкрепа, в която децата и учениците да намират изява в сферата на науката, спорта, изкуството и др. 

